95/1992 Sb.
Zákon Slovenskej národnej rady o Štátnom fonde kultúry Pro Slovakia (úplné znenie, ako vyplýva zo zmien a doplnení vykonaných zákonom Slovenskej národnej rady č. 495/1991 Zb.)

95
PREDSEDNÍCTVO SLOVENSKEJ NÁRODNEJ RADY
vyhlasuje
úplné znenie zákona Slovenskej národnej rady zo 14. februára 1991 č. 95/1991 Zb. o štátnom fonde kultúry Pro Slovakia, ako vyplýva zo zmien a doplnení vykonaných zákonom Slovenskej národnej rady z 5. novembra 1991 č. 495/1991 Zb.
ZÁKON
Slovenskej národnej rady
o štátnom fonde kultúry Pro Slovakia
Slovenská národná rada sa uzniesla na tomto zákone:

§ 1
(1) Zriaďuje sa štátny fond kultúry Pro Slovakia1) (ďalej len „fond Pro Slovakia“) ako účelový fond určený na podporu rozvoja kultúry a na správu prostriedkov na to určených.
(2) Účelom fondu Pro Slovakia je podnecovať a podporovať kultúrne aktivity, programy a iniciatívy celospoločenského významu v Slovenskej republike v rámci celonárodnom i miestnom.
§ 2
Správa fondu Pro Slovakia
(1) Správu fondu Pro Slovakia vykonáva Ministerstvo kultúry Slovenskej republiky (ďalej len „ministerstvo“).
(2) Poradným orgánom ministra kultúry Slovenskej republiky (ďalej len „minister kultúry“) pre tvorbu a užívanie fondu Pro Slovakia je ním zriadená Rada fondu Pro Slovakia (ďalej len „rada“).
(3) Členov rady vymenúva a odvoláva v zmysle štatútu minister kultúry na návrh tvorcov a šíriteľov kultúry, ako aj zo zástupcov mimorezortných a mimoodvetvových orgánov a organizácií na dobu troch rokov.
(4) Členstvo a funkcia v rade sú čestné.
(5) Rokovanie rady upravuje rokovací poriadok, ktorý vydá minister kultúry.
§ 3
Tvorba fondu Pro Slovakia
Fond Pro Slovakia sa tvorí z týchto zdrojov:
a) dary a iné príspevky od tuzemských a zahraničných právnických a fyzických osôb,
b) výnosy z prostriedkov fondu Pro Slovakia,
c) výnosy z cenných papierov nadobudnutých od iných subjektov,
d) výnosy lotérií2) prevádzkovaných orgánom, ktorý vykonáva správu fondu Pro Slovakia (§ 2 ods. 1),
e) 50 % z podielu na úsporách výdavkov rozpočtových organizácií a 50 % z podielu na zlepšenom výsledku hospodárenia príspevkových organizácií v odvetví kultúry,
f) dotácia vo výške 0,5 % rozpočtu Slovenskej republiky,
g) iné zdroje, ak to ustanovujú osobitné predpisy.
§ 4
Použitie prostriedkov fondu Pro Slovakia
(1) Výdavky fondu Pro Slovakia sa uhrádzajú do výšky a na účely podľa schváleného rozpočtu fondu Pro Slovakia a prostriedkov fondu Pro Slovakia.
(2) Prostriedky fondu Pro Slovakia sa podľa schváleného rozpočtu a použiteľných prostriedkov používajú na
a) obnovu a spoločenské využitie kultúrnych pamiatok, historických knižničných fondov, archívov a iných kultúrnych hodnôt, predovšetkým celonárodného a regionálneho významu,
b) podporu vybraných projektov výstavby materiálno-technickej základne (nových objektov a osobitne náročných projektov modernizácie),
c) podporu umeleckých hodnôt celospoločenského kultúrneho významu tvorených, šírených a uchovávaných profesionálnymi inštitúciami, združeniami i jednotlivcami,
d) podporu miestnych kultúrno-osvetových aktivít prostredníctvom rozpočtov obcí alebo ich mimorozpočtových fondov kultúry,
e) podporu vybraných programov šírenia kultúry v zahraničí a zo zahraničnej kultúry v Slovenskej republike,
f) úhradu výdavkov spojených s obstarávaním cenných papierov iných emitentov a s prevádzkovaním lotérií,
g) poskytovanie garancií na úvery pre právnické a fyzické osoby na účely podnikania najmä v oblasti rozširovania kultúry a umenia,
h) ďalšie účely v súlade s poslaním fondu Pro Slovakia.
(3) Prostriedky fondu Pro Slovakia poskytované podľa ustanovení odseku 2 písm. a) až e) majú formu účelovej dotácie, ktorá je každoročne zúčtovaná s rozpočtom fondu Pro Slovakia.
(4) O dotáciu z fondu Pro Slovakia sa môže uchádzať právnická a fyzická osoba. Zdroje fondu Pro Slovakia uvedené v § 3 písm. a) sa môžu použiť len na účel podľa vôle darcu.
(5) Dotáciu rozpočtu Slovenskej republiky nemožno použiť na výdavky podľa odseku 2 písm. f).
(6) O použití prostriedkov fondu Pro Slovakia rozhoduje minister kultúry po prerokovaní jednotlivých návrhov v rade.
(7) Prostriedky fondu Pro Slovakia sa vedú na osobitnom účte v peňažnom ústave.
(8) Činnosť fondu Pro Slovakia podrobnejšie upravuje štatút fondu Pro Slovakia.1)
(9) Ten, komu bola poskytnutá dotácia z fondu Pro Slovakia, vyznačí to vhodným spôsobom na realizovanej kultúrnej komodite alebo podujatí tak, že pri čiastočnom prispení uvedie „S finančným prispením fondu kultúry Pro Slovakia“ a pri plnom prispení uvedie „Financované fondom kultúry Pro Slovakia“.
(10) Vzaťh ministerstva k Ministerstvu financií Slovenskej republiky pri správe fondu Pro Slovakia upravujú osobitné predpisy.3)
§ 5
Tento zákon nadobúda účinnosť 1. aprílom 1991.
Zákon Slovenskej národnej rady č. 495/1991 Zb., ktorým sa mení a dopĺňa zákon Slovenskej národnej rady č. 95/1991 Zb. o štátnom fonde kultúry, nadobudol účinnosť 1. januárom 1991.

F. Mikloško v. r.

1) § 23 ods. 1 zákona SNR č. 592/1991 Zb. o rozpočtových pravidlách.
2) § 4 ods. 1 zákona SNR č. 194/1990 Zb. o lotériách a iných podobných hrách v znení neskorších predpisov.
3) § 23 ods. 2 zákona SNR č. 592/1991 Zb.